Tarybos reglamentas (EB) Nr. 1221/97
1997 m. birželio 25 d.
nustatantis bendrąsias medaus gamybos ir prekybos gerinimo priemonių taikymo taisykles
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 42 ir 43 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Komisija išsiuntė Europos Parlamentui ir Tarybai svarstymų dokumentą dėl Europos bitininkystės, kuriame aiškinama šio sektoriaus padėtis ir problemos;
kadangi bitininkystė yra žemės ūkio sektorius, kurio pagrindinės funkcijos yra ekonominė veikla ir kaimo plėtra, medaus ir kitų bičių produktų gamyba bei ekologinės pusiausvyros išsaugojimas;
kadangi šiam sektoriui būdinga skirtingos gamybos sąlygos, nevienodas derlius ir gamintojų bei prekiautojų išsiskirstymas ir įvairovė; kadangi Bendrijos medaus rinkoje nėra pusiausvyros tarp pasiūlos ir paklausos;
kadangi dėl pastaruoju metu keliose valstybėse narėse išplitusios varotozės ir šios bei kitų panašių ligų poveikio medaus gamybai Komisija turi imtis veiksmų;
kadangi, atsižvelgiant į minėtas aplinkybes ir siekiant pagerinti medaus gamybą bei prekybą Bendrijoje, nedelsiant turėtų būti sudaromos metinės nacionalinės programos, susidedančios iš techninės pagalbos, varotozės ir panašių ligų kontrolės priemonių, sezoninio pervežimo į naujas vietas racionalizavimo, rajoninių bitininkystės centrų valdymo ir bendradarbiavimo vykdant mokslinių tyrimų programas, skirtas medaus kokybei gerinti;
kadangi tam, kad valstybės narės galėtų papildyti statistinius žemės ūkio duomenis, jos turėtų atlikti šio sektoriaus struktūrinius tyrimus, apimančius gamybą, prekybos ir kainų nustatymą;
kadangi su šio reglamento įpareigojimų įgyvendinimu susijusias valstybių narių išlaidas turėtų padengti Komisija, remdamasi 1970 m. balandžio 21 d. Tarybos reglamento (EEB) Nr. 729/70 dėl bendrosios žemės ūkio politikos finansavimo [4] 3 straipsnio nuostatomis;
kadangi Europos Parlamentas, Taryba ir Komisija 1995 m. kovo 6 d. parengė Deklaraciją dėl finansinių nuostatų įtraukimo į teisės aktus [5],
PRIĖMĖ ŠĮ REGLAMENTĄ:
1 straipsnis
1. Šis reglamentas nustato medaus, atitinkančio 1974 m. liepos 22 d. Tarybos direktyvoje 74/409/EEB dėl medų reglamentuojančių valstybių narių įstatymų suderinimo [6], pateiktą apibrėžimą, gamybos ir prekybos bendrųjų sąlygų gerinimo priemones. Šiuo tikslu valstybės narės gali kasmet tvirtinti nacionalines programas.
2. Į šias programas gali būti įtraukiamos tokios priemonės:
a) techninė pagalba bitininkų asociacijų ir medaus įmonių nariams, siekiant pagerinti medaus gamybos bei gavybos sąlygas;
b) varotozės ir panašių ligų kontrolė; avilių priežiūros sąlygų gerinimas;
c) sezoninio pervežimo į naujas vietas racionalizacija;
d) fizines ir chemines medaus savybes tiriančių laboratorijų rėmimo priemonės;
e) bendradarbiavimas su specializuotomis įstaigomis įgyvendinant taikomųjų tyrimų programas, skirtas medaus kokybei gerinti.
3. Reglamento Nr. 26, taikančio tam tikras konkurencijos taisykles žemės ūkio produktų gamybai ir prekybai jais [7], 4 straipsnio nuostatos toliau taikomos valstybės pagalbai, išskyrus įtrauktas į programas, patvirtintas pagal šio reglamento 4 straipsnį.
2 straipsnis
Valstybės narės, norėdamos gauti 3 straipsnyje numatytą dalinį finansavimą, iki 1997 m. gruodžio 15 d. savo teritorijoje atlieka bitininkystės sektoriaus gamybos ir prekybos tyrimą.
3 straipsnis
Su šiuo reglamentu susijusios išlaidos laikomos išlaidomis tokia prasme, kaip vartojama Reglamento (EEB) Nr. 729/70 3 straipsnyje.
Bendrija iš dalies finansuoja nacionalines programas, t. y. padengia 50 % valstybių narių išlaidų, patirtų įgyvendinant 1 straipsnio 2 dalyje nurodytas priemones, įtrauktas į nacionalinę programą.
Norint gauti dalinį Bendrijos finansavimą, valstybių narių išlaidos priemonėms, taikomoms pagal 1 straipsnyje minimas metines nacionalines programas, turi būti padaromos kasmet iki spalio 15 dienos.
4 straipsnis
1 straipsnio 1 dalyje nurodytos programos rengiamos glaudžiai bendradarbiaujant su reprezentatyviomis organizacijomis ir bitininkystės kooperatyvais. Programos siunčiamos Komisijai, kuri jas tvirtina 1975 m. spalio 29 d. Tarybos reglamento (EEB) Nr. 2771/75 dėl bendro kiaušinių rinkos organizavimo [8] 17 straipsnyje nustatyta tvarka.
Priemonės, numatytos 1 tikslo, 5 tikslo b punkte ir 6 tikslo regionų veiksmų programose, neįtraukiamos į šias programas.
5 straipsnis
Išsamios šio reglamento taikymo taisyklės, ypač susijusios su monitoringu, priimamos Reglamento (EEB) Nr. 2771/75 17 straipsnyje nustatyta tvarka.
6 straipsnis
Komisija kas trejus metus, o pirmą kartą - iki 2000 m. gruodžio 31 d., pateikia Europos Parlamentui ir Tarybai ataskaitą apie šio reglamento taikymą.
7 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1997 m. birželio 25 d.